Daniel Danielsen (1894–1980)

Daniel Jacob Christian Danielsen (født 6. juni 1894 i Kvívík, død 12. april 1980 i Sørvágur) var en færøysk lærer, klokker og konservativ politiker (Sb.). Han var medlem av det færøyske Lagtinget 1920–1924.

Han var sønn av bonde og kjøpmann Jacob Danielsen og hustru Anna Elisabeth Johansen. Faren var av bondeslekt fra Kvívík og Tjørnuvík, mens moren var datter av klokkeren i Sørvágur. Selv var han bare 13 år da han ble kirketjener i Kvívík. Han var også organist i tre år. Han drog som ung til sjøs og fisket ved Island. Deretter gikk han folkehøyskole i Vrå og lærerseminar i Ranum i Danmark. Danielsen vendte tilbake til Færøyene i 1915 som førstelærer i Sørvágur, Bøur og Gásadalur, fra 1918 bare i Sørvágur. Han ble også klokker og organist. Han giftet seg med Olga Zachariassen fra Bøur. Han avgikk med pensjon fra lærerstillingen i 1964, men fortsatte som klokker, noe han var i nærmere 70 år.

Bare 26 år gammel ble han innvalgt på Lagtinget fra Vágar for perioden 1920–1924. Noen av hans andre offentlige verv var som medlem av kommunestyret i Sørvágur 1927–1930 og 1935–1938, medlem av menighetsrådet, revisor for kommuneregnskapene og sykekassen. Han var en flittig skribent i Dimmalætting og talte for tette bånd mellom Færøyene og Danmark.

Han var utnevnt til ridder av Dannebrogordenen.

Referanser 

Færøyske lagtingsmedlemmer
Færøyske pedagoger
Dannebrogordenen
Personer fra Kvívík
Fødsler i 1894
Dødsfall i 1980
Portal:Færøyene/artikler